  Анжелика Тихонова корреспондент 23-27 толсуре Ижкарысь ыбылӥськонъя но спортъя генерал-майор А. М. Демидов нимо огъетын 52-тӥзэ биатлонъя «Ижевская винтовка» огъяросси ӵошатсконъёс (6+) ортчозы. Отчы кунысьтымы 200-лэсь ятыр спортсменъёс пыриськозы, ивортӥз Ижкар администрацилэн пресс-службаез. Физкультурая, спортъя но егитъёсын ужан политикая министерстволэн ивортонэзъя, туэ Ижкарын ӵошатсконъёсы нылкышноос но, воргоронъёс но пыриськозы. Азьвыл кӧня ке ар ӵоже нылмуртъёс Чайковскын люкаськылӥзы. Программае Россилэн чемпионатэз но Россилэн кубокезлэн 4-тӥ но 5-тӥ люкетъёсыз пырозы: 23-тӥ толсуре 11 часын – нылкышноослэн 15 иськемын ӵошатсконзы (Россилэн чемпионатэз); 24-тӥ толсуре 11 часын – воргоронъёслэн 20 иськемын ӵошатсконзы (Россилэн чемпионатэз); 26-тӥ толсуре 11 часын – нылкышноослэн 7,5 иськемъем спринтсы, 13 час 30 минутэ – воргоронъёслэн 10 иськемъем спринтсы (Россилэн кубокез); 27-тӥ толсуре 11 часын – нылкышноослэн 7,5 иськеме спринтсы, 13 час 30 минутэ – воргоронъёслэн 10 иськеме спринтсы (Россилэн кубокез). Удмуртия понна Виктор Плицев, Александр Мяконький, Илона Знакова, Анастасия Кайшева но Виктория Главатских бызьылозы Мукет улосвылъёсысь Виктория Сливко, Анастасия Егорова, Маргарита Васильева, Дмитрий Иванов, Михаил Первушин но мукет тодмо спортсменъёс вуозы. Ӵошатсконъёслы йылпумъянъёсъя тужгес кужмо спортсменъёсты Россилэн командаяз калыккуспо ӵошатсконъёсы пыриськыны басьтозы Учкисьёсты вакцинаци ортчемзы сярысь QR-кодъёсын яке коронавирусэн висемзы сярысь справкаосын лэзёзы. Озьы ик мылкыд карисьёс мерлыко вотэсъёс пыр меӵак эфирез учкыны быгатозы. «Ижевская винтовка» вакытэ ик, 26-тӥ толсуре, спортэз гажасьёс понна биатлонъя ӵошатсконъёс (0+) радъяськозы. Соос озьы ик Демидов нимо огъетын мынозы. Мылкыд карисьёс кык пол ыбылӥськыса 4,5 иськемъем трассаез ортчозы. Ӵошатсконъёсы 18-65 аресъемъёс пыриськыны быгатозы. Куриськонъёсты 24-тӥ толсурозь  кутозы. Пусъём, спортсменъёслэн ас куасъёссы, куас бодыоссы но спорт дӥсьсы луыны кулэ.  Тодэ вайытом, Удмуртиысь параспортсмен Владислав Лекомцев Дуннелэн кубокезлэн люкетаз биатлонын кык медаль утӥз.  Тегъёс: Спорт Ижкар Биатлон Удмуртия Ижевскаявинтовка  